GSTEL ร่วงเกือบ 7% โบรกฯมองลบจากแผนเพิ่มทุน รองรับปรับโครงสร้างหนี้
GSTEL ร่วงเกือบ 7% โบรกฯมองลบจากแผนเพิ่มทุน รองรับปรับโครงสร้างหนี้ โดย ณ เวลา 11.12 น. อยู่ที่ระดับ 0.40 บาท ลดลง 0.03 บาท หรือ 6.98% ด้วยมูลค่าซื้อขาย 58.64 ล้านบาท
17 ก.ค. 2560

ผู้สื่อข่าวรายงานว่า บริษัท จี สตีล จำกัด (มหาชน) หรือ GSTEL ณ เวลา 11.12 น. อยู่ที่ระดับ 0.40 บาท ลดลง 0.03 บาท หรือ 6.98% ด้วยมูลค่าซื้อขาย 58.64 ล้านบาท

บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯว่า ที่บอร์ด “GSTEL-GJS” ไฟเขียวแผนปรับโครงสร้างหนี้-แปลงหนี้เป็นทุน หวังปลดหนี้รวมกว่า 1 หมื่นล้านบาท เปิดทางกองทุนฮ่องกง “กลุ่ม SSG” ฮุบหุ้นใหญ่ผ่าน ACO I เตรียมชงที่ประชุมวิสามัญผู้ถือหุ้นอนุมัติ 30 ส.ค.นี้
โดย GSTEL จะจัดสรรหุ้นเพิ่มทุน 2.18 หมื่นล้านหุ้น ในราคาหุ้นละ 0.1961 บาท ให้ ACO I เข้าถือหุ้นใหญ่ 76.09% และ GJS จะจัดสรรหุ้นเพิ่มทุน 3.34 พันล้านหุ้น ในราคาหุ้นละ 0.34 บาท ให้ ACO I เข้าถือหุ้นใหญ่ 42.97%
พร้อมแสดงความเห็นว่า ในส่วนของบมจ. จี สตีล (GSTEL) การเพิ่มทุน 2:1 และ แปลงหนี้เป็นทุน จะทำให้จำนวนหุ้นเพิ่มจาก 6,850 ล้านหุ้น  เป็น 32,075 ล้านหุ้น และมูลค่าตามบัญชีต่อหุ้นจะลดลงเหลือ 0.37 บาทต่อหุ้น จาก 0.50 บาท จึงเกิด Dilution Effect อย่างมาก
ส่วน บมจ.จี เจ สตีล (GJS) การแปลงหนี้การค้าเป็นทุนดังกล่าว จะทำให้หุ้นเพิ่มขึ้นจาก 10,585 ล้านหุ้น เป็น 13,927 ล้านหุ้น และมูลค่าตามบัญชีต่อหุ้นจะลดลงจาก 1.22 บาท เหลือ 1 บาท คาดจะส่งผลลบต่อราคาหุ้น